open-index/open-wikipedia-markdown huggingface dataset:
Ampumahiihdon maailmancup 2002–2003

**Ampumahiihdon maailmancup 2002–2003** alkoi 5. joulukuuta Ruotsin Östersundista ja päättyi 23. maaliskuuta Venäjän Hanty-Mansijskiin. 

## Kilpailukalenteri
Ohjelmaan kuului yhdeksän kilpailuviikonloppua, sekä maailmanmestaruuskilpailut. Oberhofissa, Ruhpoldingissa ja Anterselvassa kilpailluista kilpailuista laskettiin myös oma pieni kiertuecup "Biathlon Trophy". Kaudella kokeiltiin ensimmäistä kertaa myös sekaviesti-kilpailua Ruhpoldingissä. Tästä ei kuitenkaan jaettu maailmancupin pisteitä.
Bettino Ricasoli

**Bettino Ricasoli** (9. maaliskuuta 1809 Firenze – 23. lokakuuta 1880 Chianti) oli italialainen paroni ja poliitikko, joka toimi Italian pääministerinä vuosina 1861–1862 ja 1866–1867.

## Elämäkerta

Nuorempana Ricasoli omistautui lähinnä maan- ja viininviljelylle. Hän julkaisi vuonna 1847 sanomalehteä *La Patria*, jossa hän puolusti Italian yhdistymistä ja perustuslaillista monarkiaa. Hänestä tuli kotikaupungissaan *[[gonfalonieeri]]*, mutta italialaisten hävittyä vuosien 1848–1849 ensimmäisen vapaussodan hän vetäytyi vuosikymmeneksi takaisin tilanomistajan tehtäviin. Elokuussa 1859 Camillo Cavouria tukenut Ricasoli kutsuttiin Toscanan diktaattoriksi. Kun Toscana maaliskuussa 1860 liittyi Sardinian kuningaskuntaan, hänestä tuli alueen kuvernööri. Hän toimi tässä tehtävässä kunnes hänet 12. kesäkuuta 1861 kutsuttiin yhdistyneen Italian pääministeriksi äkisti kuolleen Cavourin tilalle. Hän jatkoi edeltäjänsä politiikkaa, mutta erosi maaliskuussa 1862 Giuseppe Garibaldin aiheutettua hänelle hankaluuksia pyrkimyksillään vallata Rooma. Ricasoli palasi pääministeriksi 20. kesäkuuta 1866 keskellä Preussin–Itävallan sotaa, jossa Italia oli Preussin liittolainen. Tälläkin kertaa hän kompastui Rooman ja Kirkkovaltion kysymykseen, ja erosi parlamentin hajottamisen jälkeen 4. huhtikuuta 1867. Hän vetäytyi sen jälkeen politiikasta.

## Lähteet
Ampumahiihdon euroopancup 2002–2003

**Ampumahiihdon euroopancup 2002–2003** alkoi 30. marraskuuta Norjan Ålista ja päättyi 16. helmikuuta Sveitsin Gurnigeliin. 

## Kilpailukalenteri
Ohjelmaan kuului seitsemän kilpailuviikonloppua. Ohjelmassa oli pikakilpailuja, takaa-ajoja, normaalimatkoja sekä yksi yhteislähtö (joka kuitenkin peruutettiin). Myös juniorit kilpailivat samoilla matkoilla omassa sarjassaan.
Viranhoitomääräys

**Viranhoitomääräys** on kunnan, kuntayhtymän, hyvinvointialueen, evankelis-luterilaisen kirkon tai seurakunnan viranhaltijalle annettava asiakirja, josta ilmenevät hänen virkasuhteeseen ottamiseensa liittyvät tiedot. Se voi olla pöytäkirjanote virkaan ottamispäätöksestä tai muu kirjallinen viranhoitomääräys. Asiakirjan antaa työnantajaa edustava henkilö viipymättä ja mahdollisuuksien mukaan ennen virantoimituksen alkamista. Kirkolliselle viranhaltijalle sen antaa tuomiokapituli. Viranhoitomääräyksestä tulee ilmetä ainakin viranhaltijan virkanimike, virkasuhteen kesto, määräaikaisuuden peruste, mahdollinen koeaika, virantoimituksen alkamisen ajankohta, pääasialliset tehtävät ja palkkauksen perusteet. Tavallisesti viranhoitomääräyksestä ilmenee myös työnantajan nimi sekä viranhaltijan nimi, henkilötunnus, osoite, koulutus, verotuskunta ja vuosiloman määräytymisperusteet.

Evankelis-luterilaisessa kirkossa virkasuhteeseen otettavalle on viipymättä annettavan viranhoitomääräyksen lisäksi annettava selvitys virkasuhteen keskeisistä ehdoista, jos virkasuhteen kesto on vähintään kuukausi. Selvitys tulee antaa viimeistään ennen ensimmäisen täyden palkanmaksukuukauden loppua. Selvitystä ei kuitenkaan tarvitse antaa, jos tiedot ilmenevät viranhoitomääräyksestä. Viranhoitomääräys korvaa aiemmin käytössä olleen virkamääräyksen ja valtakirjan, jollainen annettiin kirkkoherralle, kappalaiselle, kanttorille ja vakinaiselle lehtorille. Työsuhteeseen otettavalle työntekijälle ei anneta pöytäkirjanotetta, vaan hänen kanssaan tehdään aina työsopimus. Suomen ortodoksisen kirkon ja seurakuntien virkasuhteet muuttuivat työsopimussuhteiksi vuoden 2007 alussa. Siksi työntekijöille ei anneta viranhoitomääräystä.

Kunnallinen virkasuhde alkaa sitä koskevan päätöksen tekemisestä eli esimerkiksi viranhoitomääräyksen antamisesta. Virkasuhteen alkamisesta lähtien päätös velvoittaa sekä työntekijää että työnantajaa. Virkasuhteesta voi vapautua esimerkiksi irtisanomisella, irtisanoutumisella, virkasuhteen purkamisella, eläkkeelle siirtymisellä tai määräaikaisen viranhaltijan toimikauden päättymisellä. Virkasuhteesta ei voi vapautua ilmoittamalla peruuttavansa viran vastaanottamisen. Virkasuhteen alkamishetki eroaa tavallisesti virantoimituksen alkamishetkestä. Virantoimitus alkaa silloin, kun viranhaltija tai vaikkapa virkasuhteinen tuntiopettaja ryhtyy hoitamaan työtehtäviään. Sen ajankohdan määrää työnantajan edustaja ja siitä hetkestä alkaa viranhaltijan virantoimitusvelvollisuus.

Valtion virkamiehille ei anneta viranhoitomääräystä, vaan heille annetaan todistukseksi nimittämisestä nimittämiskirja eli nimityskirja.

## Lähteet
Glee: The Music, The Christmas Album

**Glee: The Music, The Christmas Album** on neljäs albumi FOXin televisiosarjasta *[[Glee]]*. Se sisältää cover-versioita toisen tuotantokauden jouluaiheisesta jaksosta "Kuorojoulu", ja se julkaistiin 9. marraskuuta 2010. 

## Vastaanotto

*The Detroit Newsin* kirjoittajat kehuivat "aliarvostettua" alkukappaletta "We Need a Little Christmas" ja antoivat B:n heidän mielestään *Gleen* parhaimmalle albumille tähän mennessä. Allmusicin Andrew Leahey antoi albumille 3/5 tähteä ollen yllätyksetön siitä, että kappaleet oli "esitetty *Gleen* tutussa Broadway-tyylissä". Hän piti kappaleesta "Baby, It's Cold Outside" ja sen epätavallisuudesta kahden miehen esittämänä. *[[Entertainment Weekly]]n* Tanner Stransky kutsui Amber Rileyn tulkintaa kappaleesta "Angels We Have Heard on High" "huimaksi", kun E! Onlinen Jennifer Arrow kutsui sitä "hämmästyttäväksi". Lea Michelen laulua kappaleessa "O Holy Night" kehuttiin; Leahey vertasi sitä Kristin Chenowethiin . *Ottawa Citizenin* Bruce Ward ei kuitenkaan pitänyt kappaleesta, ja ajatteli sen olevan epämiellyttävän hidas.

*[[Vanity Fair (lehti)|Vanity Fairin]]* Brett Berk päätti, että albumia "ei voi luokitella hyväksi tai huonoksi", antaen kuuntelijan päättää. *[[New York Post]]in* Jarett Wieselman ajatteli, että albumi kuulosti kokonaisuudessaan kuin Gapin mainos-soundtrackilta, mutta kehui Colferin, Michelen ja Rileyn lauluosuuksia. *Philadelphia Daily Newsin* Jonathan Takiff tunsi, että kappaleet olivat liian teennäisiä ja oli pettynyt, kun näyttelijät eivät coveroineet enempää kappaleita pop-musiikin rajojen ulkopuolelta.
*New Yorkin* Kyle Muchanan oli pettynyt, kun Jane Lynch ei laulanut kappaleessa "You're a Mean One, Mr. Grinch". Wieselman oli hämmentynyt Langin esiintymisestä kappaleessa miettien, olisiko edellinen vieraileva tähti Olivia Newton-John ollut parempi vaihtoehto.

## Kappaleet

## Listasijoitukset

## Julkaisuhistoria

## Lähteet
Ampumahiihdon maailmancup 2001–2002

**Ampumahiihdon maailmancup 2001–2002** alkoi 6. joulukuuta Itävallan Hochfilzenista ja päättyi 24. maaliskuuta Norjan Holmenkollenille. 

## Kilpailukalenteri
Ohjelmaan kuului yhdeksän kilpailuviikonloppua ja Salt Lake Cityn olympialaiset. Yhteislähdön maailmanmestaruudet ratkaistiin Holmenkollenin kilpailuiden yhteydessä. Oberhofissa, Ruhpoldingissa ja Antholz-Anterselvassa kilpailluista kilpailuista laskettiin myös oma pieni kiertuecup "Biathlon Trophy".
Clumsy Ninja

**Clumsy Ninja** on toimintaseikkailupeli, jonka julkaisi NaturalMotion Games Ltd vuonna 2013. Clumsy Ninja on ensimmäinen peli, mikä käyttää Euphoria-pelimoottoria (jota käyttää myös NaturalMotion). Peliä ladattiin sen julkaisuviikolla yli 10 miljoonaa kertaa.

Peli esiteltiin ensimmäisen kerran "joululomalla" 2012, mutta sen julkaisu lykkääntyi lähes vuodella. Se tuli ladattavaksi maailmanlaajuisesti AppStoreen 21. marraskuuta 2013. Julkaisun yhteydessä Clumsy Ninjasta tuli ensimmäinen pelisovellus, mistä on lisätty myös videotraileri App Storeen.

NaturalMotionin CEO Torsten Reil esitteli uuden "interaktiivisen lelun" nimeltään "Clumsy Ninja" samalla kun Apple iPhone 5 esiteltiin.

## Pelaaminen

Pelin pelattavuus keskittyy harjoittelevan ninjan ympärille, joka voi improvisoida hänen "ninjataitojaan". Pelaaja voi harjoittaa ninjaa tekemällä lukuisia aktiviteetteja kuten: leikkimällä piilosta, hyppimällä trampoliinilla, harjoittelemalla ilman nyrkkeilysäkkiä sekä monia muita aktiviteetteja. Kun ninja improvisoi taitojaan hän ansaitsee uusia vöitä. Toinen suuri osa peliä on matkusteleminen ympäri maailmaa ja suorittaa tehtäviä. Tekemällä niin pelaaja avaa uusia avusteita, joita voi käyttää myöhemmin ninjan harjoittamiseen.

## Vastaanotto

Peli sai pääosin positiivisia vastaanottoja, monien kehuessa sen vallankumouksellista teknologiaa. "Clumsy Ninja" on saanut App Storessa käyttäjiltä keskiarvoksi 4 ja ½ tähteä. Toucharcade antoi pelille arvosanaksi 4/5 sanoen: "NaturalMotion on luonut jotain hyvin vaikuttavaa ja he selvästi haluavat näytellä heidän pientä Ninjaa ja sitä mitä hän osaa tehdä".

## Lähteet
Rajevskisaaret

**Rajevskisaaret** () on Tuamotusaarten alaryhmä Ranskan Polynesiassa. Saariryhmä koostuu kolmesta asumattomasta atollista.

Venäläinen tutkimusmatkailija Fabian Gottlieb von Bellingshausen löysi saaret vuonna 1820, ja nimesi ne kenraali Nikolai Rajevskin mukaan.
Ampumahiihdon euroopancup 2001–2002

**Ampumahiihdon euroopancup 2001–2002** alkoi 15. joulukuuta Itävallan Windischgarstenista ja päättyi 22. maaliskuuta Ranskan Haute-Maurienneen. 

## Kilpailukalenteri
Ohjelmaan kuului kahdeksan kilpailuviikonloppua. Ohjelmassa oli pikakilpailuja, takaa-ajoja, normaalimatkoja sekä viestejä.
Eva Kela

**Eva Kela** (o.s. **Nummelin**; s. n. 1975) on suomenruotsalainen juontaja ja toimittaja. Hän on kotoisin Porvoosta mutta on sittemmin muuttanut Helsinkiin. Kela on juontanut muun muassa *[[Huvila & Huussi]]-* ja *[[Äidit ja tyttäret]]* -lifestyle-ohjelmia sekä Yle Fem -kanavan nuorten makasiiniohjelmaa *[[GOGO]]*:a ja aamuohjelmaa *[[Min Morgon]]*. 

Vuonna 2014  Kela toimitti ja juonsi *Makuja & Elämää* -nimistä osiota MTV3-kanavan *[[Huomenta Suomi]]* -aamuohjelmassa. Vuonna 2014 hän oli *[[Kadonneen jäljillä]]* -sarjan toisena juontajana. Syksystä 2023 alkaen Kela sijaistaa Sonja Kailassaarta Yle Fem -kanavan juontajana ohjelmassa *[[Efter Nio]]*.

Kela on naimisissa muusikko Ville Kelan kanssa.

## Lähteet
Caroline Hagman

**Caroline Hagman** (o. s. **Backa**, s. 26. tammikuuta 1987) on aktiiviuransa lopettanut suomalainen pikajuoksija. Hän edusti IK Falkenia ja vuodesta 2006 lähtien hänen valmennuksestaan vastasi Mats-Johan Hagman. Kalevan kisoissa Hagman saavutti pronssia 400 metrin aitajuoksussa vuonna 2007. Lisäksi hän voitti viestijuoksun SM-kisoissa pronssia 4 x 100 metrin viestijuoksussa sekä kultaa, hopeaa ja kaksi pronssia 4 x 400 metrin viestijuoksussa. Sisäratojen SM-kisoissa Hagman saavutti hopeaa 400 metrin juoksussa vuonna 2010 sekä kultaa 300 metrin aitajuoksussa vuonna 2008.

## Lähteet
Kati Penttinen

**Kati Marika Penttinen** (s. 4. kesäkuuta 1986 Kuopio) on aktiiviuransa lopettanut suomalainen kilpakävelijä. Hän edusti Kuopion NMKY:tä ja hänen valmentajanaan toimi vuodesta 2008 lähtien Marko Kivimäki. Aikuisten SM-tasolla on voittanut kaksi pronssia 10 kilometrin kävelyssä vuosina 2007 ja 2008.

## Lähteet
Francesca Bonnemaison i Farriols

**Francesca Bonnemaison i Farriols** (1872–1949) oli Espanjan katalonialainen kirjastonhoitaja ja aikuiskasvattaja, joka edisti naisten asemaa koulutuksessa. Vuonna 1909 hän perusti naisille tarkoitetun kulttuuri- ja kirjastokeskuksen. Keskuksen tavoitteena oli yhdistää "mielenkiintoinen ja  hauska", ja se edisti sekä tieteitä, taiteita että kädentaitoja. Sen työpajat saivat vaikutteita arts and crafts -liikkeen toiminnasta muualla Euroopassa. Vuonna 1922 avattiin keskuksen uudet tilat, joihin mahtui opiskelemaan 30&nbsp;000 naista. Francon aikana keskus päätyi muuhun käyttöön, mutta vuonna 2003 se palautettiin alkuperäiseen käyttötarkoitukseen.

Bonnemaison organisoi *Lliga Regionalista* -puolueen naisjärjestön. Hän kirjoitti *La Veu de Catalunya* -lehteen nimimerkillä *Franar*. Miehensä kuoleman jälkeen Bonnemaison kävi kiivasta kirjeenvaihtoa Francesc Cambón kanssa.

Bonnemaisonin perustaman kirjaston nimi on nykyisin *Biblioteca Francesca Bonnemaison*.

## Lähteet
Ampumahiihdon maailmancup 2000–2001

**Ampumahiihdon maailmancup 2000–2001** alkoi 30. marraskuuta Italian Anterselvasta ja päättyi 18. maaliskuuta Norjan Holmenkollenille. 

## Kilpailukalenteri
Ohjelmaan kuului yhdeksän kilpailuviikonloppua, sekä mm-kilpailut. Anterselvan ensimmäisistä kilpailuviikonlopuista laskettiin myös oma pieni kiertuecup "Biathlon Trophy". Kolme ensimmäistä viikonloppua jouduttiin lumenpuutteen vuoksi siirtämään Anterselvaan.
Abahai

**Abahai** voi tarkoittaa seuraavia:

* Abahai, džurtšen-kaani Nurhacin jalkavaimo, Dorgonin äiti
* Abahai, länsimaisessa kirjallisuudessa mantšukeisari Hong Taijista usein käytetty nimi
Vivere

**Vivere** on iRonican toinen studioalbumi, joka julkaistiin 18. maaliskuuta 2009.

## Kappaleet
Kaikki kappaleet säveltänyt ja sanoittanut Ville Palin sekä sovittanut iRonica.

#
#
#
#
#
#
#
#
#

## Kokoonpano

### Yhtye
* Elina Iron – laulu
* Ville "Nepal" Palin – kitara
* Jani Paavola – bassokitara
* Aki Herrala – rummut
* Jukka "Joey King/Kuningas" Rajala – kosketinsoittimet

### Tuotanto
* Hiili Hiilesmaa – tuottaja, äänittäjä, miksaaja
* Mika Jussila – masteroija
* Lauri Malin – avustava äänittäjä

## Arvostelut
* Desibeli.net: 
* Imperiumi.net: 
* Soundi: 

## Lähteet

## Aiheesta muualla
* 
*
Croque monsieur

**Croque monsieur** on grillattu kinkkujuustovoileipä. Se on saanut alkunsa ranskalaisten kahviloiden ja baarien pikaruokana. Leivän välissä yleisimmin käytetyt juustot ovat emmental ja gruyère. Voileipä voidaan myös gratinoida juustopitoisella valkokastikkeella. Jos leivän päälle lisätään paistettu muna, annoksesta käytetään nimeä *croque madame*.

Croque monsieur keksittiin Pariisissa vuonna 1910.

## Lähteet
Jukka Harju

**Jukka Harju** (s. 1975) on Radion Sinfoniaorkesterin soolokäyrätorvensoittaja. Harju opettaa myös Sibelius-Akatemiassa sekä Metropolia Ammattikorkeakoulussa ja esiintyy säännöllisesti kamarimuusikkona ja solistina. 

Kokkolasta kotoisin oleva Harju vaihtoi pianon käyrätorveen yhdeksänvuotiaana 1984 ja esiintyi jo kaksi vuotta myöhemmin Irlannin radio-orkesterin solistina EBU:n Nuorten solistien konsertissa Dublinissa. Hän opiskeli Sibelius-Akatemiassa ensin nuoriso-osastolla ja sitten Kalervo Kulmalan johdolla, sekä Wienissä Roland Bergerin johdolla.

Jukka Harju on toiminut RSO:n soolokäyrätorvensoittajana vuodesta 2008. Hän on lisäksi toiminut äänenjohtajana Claudio Abbadon johtamassa Gustav Mahler -orkesterissa, EU:n nuoriso-orkesterissa, Ranskan radion orkesterissa sekä Tukholman sinfoniaorkestereissa. Hän kuuluu myös The Golden Horns -käyrätorvikvartettiin. Harju on kantaesittänyt useita uusia teoksia, mm. tilaamansa Osmo Tapio Räihälän käyrätorvikonserton.

Harju on toiminut myös ohjaajana, leikkaajana ja kuvaajana Ylen video- ja tv-tuotannoissa.

## Lähteet
Borneonharjakotka

**Borneonharjakotka** (*Spilornis kinabaluensis*) on harjakotkien sukuun kuuluva kaakkoisaasialainen haukkalaji. Sitä tavataan Indonesiassa, Bruneissa ja Malesiassa.

Borneonharjakotkan populaation kooksi arvioidaan alle 15&nbsp;000 yksilöä, ja kanta on pienenemässä. Siksi se on luokiteltu vaarantuneeksi. Sen uhkana on elinalueiden supistuminen metsänhakkuiden vuoksi.

Laji elää vuoristoisilla alueilla ikivihreissä metsissä 750–2&nbsp;900 metrin korkeudessa. Joillakin alueilla sitä esiintyy samoilla seuduilla kuin harjakotkaa, ja silloin niiden elinpiirejä erottaa muutama sata metriä korkeudessa merenpinnasta.

## Ulkonäkö
Borneonharjakotkan pituus on 51–56 senttiä. Se on metsissä elävä pieni ja tumma haukka. Sen höyhenys on tummanruskea, ja alapuolella, siivissä ja niskassa on vaaleampia täpliä. Niskapuolella on suuri umbranruskea alue. Kurkku on musta. Pyrstö on melko pitkä, musta, ja siinä on leveä valkoinen raita. Siivet ovat pitkät, kärjissä on mustaa, lentosulkien tyvessä valkoista.

## Lähteet
Palava enkeli

**Palava enkeli** on aiemmin useissa elokuvissa apulaisohjaajana toimineen Lauri Törhösen ensimmäinen pitkä ohjaus vuodelta 1984. Sen käsikirjoitus perustuu Hannele Törrösen alkuperäisaiheeseen.

Elokuvan idean Törhönen sai psykologi Hannele Törröseltä, joka työskenteli Joensuun lähellä psykiatrisessa sairaalassa. Elokuva oli menestys, koko vuoden toiseksi katsotuin kotimainen. Pääosanäyttelijä Riitta Viiperi oli ammatiltaan malli, ja hänen valintaansa kritisoitiin, mutta hän sai roolityöstään kuitenkin kansainvälistäkin tunnustusta.

## Arviot
Pertti Lumirae (*[[Demokraatti (lehti)|Suomen Sosialidemokraatti]]*) kiitti elokuvaa tiiviydestä ja uskottavuudesta, kun taas Mikael Fräntin (*[[Helsingin Sanomat]]*) mielestä se on "tahattoman koominen farssi ja loppuaan kohden traagisia sävyjä tavoitteleva kevyt ongelmafilmi". Fräntin kritiikki herätti keskustelua, mutta terveydenhoitoalan ammattilaiset nousivat puolustamaan elokuvaa. Muun muassa lääkäri Simo Kokko kirjoitti *Helsingin Sanomien* yleisönosastossa:  "[- -] Kun huomaa olevansa aivan eri mieltä tunnettujen kriitikkojen kanssa, epäilee tietysti aina ensiksi itseään ja omia hoksottimiaan. Tässä tapauksessa herää kuitenkin ajatus siitä, että kriitikot ovat halunneet väen väkisin psykoosin olevan jotakin paljon elokuvallisempaa ja hallitumpaa kuin se traaginen todellisuudessa tavattava murtumistapahtuma onkaan."

## Näyttelijät

## Lähteet
Sähköpaperi

**Sähköpaperi** (myös **e-paperi** tai **sähkömuste**) on näyttölaite, joka jäljittelee paperille painomusteella painettua tekstiä. Näytöissä ei ole taustavaloa, vaan se heijastaa valoa vaaleana kuten paperi. Kontrasti on paperia vastaava.
Nimestään huolimatta tekniikalla ei ole kuitenkaan mitään tekemistä paperin kanssa, vaan sähköpaperi on ohut ja taipuisa muovinen näyttö, joka muistuttaa muovitaskua. Sähköpaperia hyödynnetään muun muassa sähkökirjojen lukulaitteissa, taulutelevisioissa, älypuhelimissa ja pakkausmateriaalina.
E Ink Corporationin kehittämä E Ink on tekniikan ainoa kaupallisesti toimiva sovellus.

Tekniikkaa ovat kehittäneet ainakin yhdysvaltalainen E Ink Corporation, SiPix jonka E Ink myöhemmin osti, Bridgestone/Delta Delta Optoelectronics ja Philips.
Philips Research luopui tekniikan kehittämisestä 2005 ja myi sen patentteineen taiwanilaiselle Prime View Internationalille. Prime View International osti E Ink Corporationin vuonna 2009 215 miljoonalla dollarilla.

E Ink Corporation julkaisi myös värillisen sähköpaperin nimeltä Triton vuonna 2012 ja vuonna 2015 ilmoitettiin Prism-nimisestä tekniikasta.

## Lähteet

## Aiheesta muualla
Style of Eye

**Style of Eye**, oikealta nimeltään **Linus Eklöw**, on ruotsalainen dj ja musiikkituottaja.

Style of Eye julkaisi debyyttialbuminsa, *Duck, Cover And Hold*, vuonna 2008. Hän osallistui myös Icona Popin ”I Love It" -kappaleen kirjoittamiseen ja tuottamiseen.

## Lähteet

## Aiheesta muualla
*Style of Eyen kotisivut
Rihmastopahka

**Rihmastopahka** eli **sklerootio** on sienten talvehtimiselin. Se koostuu yleensä tiiviisti yhteenkasvaneista sienirihmoista, mutta voi olla koostunut myös löyhästi kasaantuneesta rihmoista. Rihmastopahka auttaa sientä selviämään vaikeiden aikojen kuten kuivien ja kylmien jaksojen ylitse toimien ravintovarastona ja lepomuotona. Kun olosuhteet paranevat se jatkaa lisääntymistä synnyttämällä itiöemiä, sienirihmoja tai alustapahkoja, joista sieni voi jatkaa leviämistään ympäristöönsä.

Yksi tunnetuimmista rihmastopahkoista ovat viljoilla esiintyvät *[[Claviceps purpurea]]* -kotelosienen aiheuttamat torajyvät, jotka kasvavat viljan siemenen tilalle ja saastuttavat viljasatoa. Mustien rihmastopahkojen sisältämät mykotoksiinit aiheuttavat myrkytyksiä tuotantoläimille ja ihmisille.

Toinen tunnettu rihmastopahka on lehtipuiden lahottajasieni pakurikääpä.

## Lähteet
* Sienten biologia, Sari Timonen ja Jari Valkonen, Gaudeamus Helsinki 2013,  Luku 2: "Sienten rakenteet" s. 81-83.

## Aiheesta muualla
* Tieteen termipankki: Rihmastopahka
Myh’ailo Koval

**Myh’ailo Volodymyrovytš Koval** (; s. 26. tammikuuta 1956) on ukrainalainen kenraaliluutnantti, joka nimitettiin Ukrainan väliaikaiseksi puolustusministeriksi 25. maaliskuuta 2014 sen jälkeen, kun edellinen puolustusministeri Ihor Tenjuh’ erotettiin virastaan Krimin kriisin aikana. 3. heinäkuuta 2017 Ukrainan uudeksi puolustusministeriksi nimitettiin Valeri Heletei.

Koval syntyi Izjaslavissa. Vuonna 1979 hän valmistui Kamjanets-Podilskyin sota- ja insinööritieteellisestä ylemmästä oppilaitoksesta, vuonna 1990 Frunzen sotilasakatemiasta ja vuonna 1997 Ukrainan asevoimien akatemiasta. Vuonna 2007 hän väitteli pedagogisten tieteiden kandidaatiksi.

Koval palveli Neuvostoliiton ja sitten Ukrainan asevoimissa. Vuosina 1997–1999 hän toimi pohjoisen operatiivisen komento-osaston esikuntapäällikkönä ja panssaridivisioonan komentajana. Vuosina 1999–2001 hän toimi läntisen operatiivisen komento-osaston esikuntapäällikkönä ja armeijakunnan komentajana. Vuosina 2001–2002 hän toimi Ukrainan sisäministeriön joukkojen esikuntapäällikkönä ja direktoraatin varajohtajana. Vuonna 2003 hänet nimitettiin Ukrainan rajavartiolaitoksen varajohtajaksi.

Maaliskuussa 2014 noin 40 tuntemattoman ihmisen joukko, jota silminnäkijät kuvailivat ”venäläisiksi moottoripyöräjengiläisiksi”, kidnappasi Kovalin Jaltan lähellä sijaitsevan sotilastukikohdan läheisyydessä. Kaappaajat vapauttivat Kovalin myöhemmin samana päivänä neuvottelujen jälkeen. Myöhemmin samassa kuussa Koval nimitettiin väliaikaiseksi puolustusministeriksi, jona hän toimi heinäkuuhun 2014 asti.

## Lähteet
Pikku pelimannista viulun kuninkaaksi

**Pikku pelimannista viulun kuninkaaksi** on Toivo Särkän ohjaama elokuva vuodelta 1949. Se kertoo viulutaiteilija Heimo Haiton nuoruudesta. Siihen sisältyy lyhennettynä elokuva *[[Pikku pelimanni]]* ja 15 minuutin mittainen jatko, joka tehtiin, kun Yhdysvalloissa asunut Haitto oli käymässä Suomessa.

## Näyttelijät

## Arviot

Elokuva sai kiitosta aikalaisarvioissa. Muun muassa Paula Talaskivi (*Helsingin Sanomat*) kirjoitti sen olevan ”harvinaisen mieluisa uusi ja samalla vanha tuttavuus”.

*[[Video-opas|Video-oppaassa]]* vuodelta 1994 Olavi Similä pitää elokuvaa luonnottomasti näyteltynä ja naiivin pateettisena ja antaa sille yhden tähden viidestä, mikä vastaa sanallista arviota ”huono”.

## Lähteet
Pieni Olhavanjoki

**Pieni Olhavanjoki** () on Olhavanjoen oikeanpuoleinen (itäinen) haara Novgorodin alueella Venäjällä. Pieni Olhavanjoki on 17&nbsp;km pitkä. Se laskee Olhavanjokeen 2&nbsp;km Ilmajärvestä pohjoiseen Rurikinlinnan vierestä. Se halkaisee Novgorodin niin, että kaupungin itäinen osa sijaitsee saarella. Se liittyy uudelleen Olhavanjokeen Hutinin luostarin pohjoispuolella. Sivujoen nimi Malyi Volhovets on suomeksi Pieni Olhavanjoki, joka viittaa päähaaraan eli Olhavanjokeen.

## Aiheesta muualla
*
Nana (kirja)

**Nana** on ranskalaisen kirjailijan Émile Zolan romaani, jota pidetään tekijänsä tunnetuimpana kirjana. *Nana* ilmestyi vuonna 1880 ja on yhdeksäs osa Les Rougon-Macquart -romaanisarjaa. Romaanin päähenkilö Nana on pariisilainen näyttelijätär ja kurtisaani, joka valloittaa miehet lumoavalla kauneudellaan ja riuduttaa rikkaimmatkin miehet köyhiksi tuhoten heidän elämänsä. *Nana* oli heti ilmestyttyään huikea menestys ja sitä myytiin puolessa vuodessa 150&nbsp;000 kappaletta. Uskaliaan sisältönsä takia teos herätti närkästystä ja aiheutti kohua.

## Juoni

Kirjan päähenkilö Anna "Nana" Coupeau on pääesiintyjä ranskalaisen Variétés-teatterin uudessa näytelmässä ”Vaalea Venus”. Nana ei osaa laulaa eikä tanssia, mutta hurmaa ensi-illassa Pariisin eliitin kauneudellaan. Nana on samanaikaisesti sekä näyttelijätär, että kurtisaani, yönsä hän viettää eri miesten kanssa. Nanan kamarineiti Zoé hoitaa hänen kotiaan, ottaa vastaan vieraita ja avustaa Nanaa esimerkiksi pukeutumisessa.

Nanasta ja ”Vaaleasta Venuksesta” muodostuu koko Pariisin kiinnostuksenkohde. Nana järjestää suuret illalliset, joihin hän kutsuu yläluokan edustajia tehdäkseen vaikutuksen heihin. Hän tutustuu paremmin kesteissä moniin henkilöihin, mm. Léon Faucheryyn, joka on Le Figaron pakinoitsija, tämän serkkuun Hector de la Faloiseen, sekä kreivi Muffat de Beauvilleen. Kirjan aikana erityisesti kreivi Muffat kiintyy Nanaan ja ostaa tälle mahtavan talon kaikkine mukavuuksineen, minkä johdosta Nanasta tulee osa yläluokkaa. Siitä huolimatta Nana tuo yhä taloonsa miehiä. Vähitellen Nana alkaa kylvämään tuhoa ympärilleen riuduttamalla hänen luokseen tulevat miehet köyhiksi. Hän pitää miehiä pilkkanaan ja tuhoaa heidän elämänsä.

Romaanin lopussa Nana lähtee tapaamaan sairasta poikaansa, saa tältä tappavan tartunnan ja kuolee siihen. Nanan kuolema yllättää kaikki ja hänen surkea loppunsa vie päätökseen hänen loisteliaan elämänsä.

## Henkilöluettelo (kuten kirjassa)

*Nana

*Léon Fauchery, Le Figaron pakinoitsija

*Hector de la Faloise, hänen serkkunsa

*Herra Bordenave, teatterin johtaja

*Pankkiiri Steiner

*Kreivi Xavier de Vandeuvres

*Foucarmont, meriupseeri

*Kreivi Muffat de Beauville

*Kreivitär Sabine Muffat, hänen puolisonsa

*Markiisi de Chouard, kreivitär Sabinen isä

*Labordette, puolimaailmannaisten taloudellinen neuvonantaja

*Paul Daguenet, jota sanotaan Mimiksi

*Georges Hugon, 17-vuotias nuorukainen

*Kapteeni Philippe Hugon, edellisen vanhempi veli

Puolimaailmannaisia:

*Lucy Stewart

*Caroline Héquet

*Blanche de Sivry

*Léa de Horn

*Gaga

*Amélie, Gagan tytär, jota sanotaan Liliksi

*Tatan Néné

*Maria Blond

*Louise Violaine

Näyttelijättäriä:

*Clarisse Besnus

*Simonne Cobiroche

*Rose Mignon

Näyttelijöitä:

*Auguste Mignon, Rosen mies

*Fontan

*Prulliére

Muita henkilöitä:

*Bosc

*Rouva Lerat, Nanan täti

*Rouva Maloir, Nanan seuranainen

*Zoé, Nanan kamarineito

*Rouva Robert, korkeamman luokan puolimaailmannainen

*Satin, katutyttö

*Rouva Tricon, bordellin emäntä

## Tyyli
*Nana* kuin muidenkin Zolan kirjojen katsotaan olevan malliesimerkki naturalisistisesta tyylisuuntauksesta.

## Lähteet
Zola, Émile. 1982. Nana. Helsinki: KK laakapaino.
1-klooributaani

**1-Klooributaani** eli **butyylikloridi** (C4H9Cl) on butaanin kloorattu johdannainen. Yhdistettä voidaan käyttää liuottimena ja orgaanisissa synteeseissä lähtöaineena.

## Ominaisuudet
1-Klooributaani on huoneenlämpötilassa väritön neste. Se liukenee veteen vain niukasti, mutta liukenee paremmin orgaanisiin liuottimiin. 1-Klooributaani reagoi hitaasti veden kanssa hydrolysoituen butanoliksi. Se reagoi eräiden metallien kanssa, esimerkiksi magnesium muodostaa Grignard-reagensseihin kuuluvaa butyylimagnesiumkloridia ja litium n-butyylilitiumia.

Butyylikloridi on ihoa, silmiä ja hengitysteitä ärsyttävä yhdiste ja sille altistuminen voi aiheuttaa kurkkukipua, hengenahdistusta ja ihon ja silmien punoitusta.

## Valmistus ja käyttö
1-Klooributaania voidaan valmistaa butaanista klooraamalla fotokemiallisesti. Tässä reaktiossa syntyy myös 2-klooributaania eikä sitä käytetä nykyään teollisessa mittakaavassa. Sen sijaan prosessissa voidaan käyttää katalyyttinä alumiinioksidia. Toinen tapa syntetisoida yhdistettä on butanolin reaktio vetykloridin kanssa joko ilman katalyyttiä tai käyttäen katalyyttinä sinkkikloridia tai fosforipentakloridia.

1-Klooributaani liuottaa hyvin rasvoja ja öljyjä ja sitä käytetään teollisuudessa liuottimena. Lisäksi yhdisteestä voidaan valmistaa alkyloituja aromaattisia yhdisteitä Friedel–Crafts-alkyloinnilla, organometalliyhdisteitä ja tributyylitinaoksidia.

## Lähteet
Syrjäsalmen kalliomaalaus

**Syrjäsalmen kalliomaalaus** sijaitsee Saimaalla Ummistonveden äärellä Puumalassa Etelä-Savossa. Kalliomaalauksessa on kuviota maalattu laajalle alueelle, vaikka tunnistettavia kuvioita on vain muutama. Maalaus on kivikaudelta ja sen löysivät Lauri ja rouva Arvola vuonna 1977. 

## Kallio ja sen sijainti
Maalauskallio sijaitsee Syrjälahdessa, joka on Saimaaseen kuuluvan Ummistonveden Syrjäsalmen pohjoisoassa olevan Syrjäsaaren takana, ja joka sijaitsee Viljakansaaren länsiosassa. Syrjäsaaren takana lahti kapenee ennen lahdenperää Syrjäsalmeksi, joka jää kahden kallion väliin. Maalauskallio on salmen itärannalla salmen ylittävän tien pohjoispuolella.

Maalaukset sijaitsevat korkean kallion lievästi eteenpäin kallistuvassa pystyseinässä ja melko korkealla. Kallion pinta on jääkauden hiomaa, mutta sen pinnasta on irronnut lohkareita maahan. Kallion edessä onkin louhikkoa, joka on peittynyt maa-aineksella ja muodostaa järvenrantaan metsäisen terassin. Maalauspaikalle pääsee sekä vesitse että läheiseltä maantieltä 15169, jonne on matkaa viitoitettua polkua pitkin 200 metriä. Paikalle on pystytetty opastaulu.

Nykyään maalauskallion juurelle pääsee kulkemaan jalan, mutta muinaisina aikoina, kun Saimaan vedenpinta oli nykyistä korkeammalla, järvi ulottui pystykalliolle saakka. Tällöin maalaaminen oli mahdollista jään päällä seisten tai veneestä käsin. Eräiden kuvioiden suuri korkeus mahdollistaa niiden ajoittamisen vedenpinnan korkeuden avulla, mikäli kuviot on aikoinaan maalattu veneessä istuen tai järvenjäällä seisten.
 
## Maalaus
Maalauskenttä voidaan jakaa korkeuden mukaan kolmeen vaakasuuntaiseen alueeseen, joissa kuvioiden keskittymä sijaitsee suuren punaväriläikän kohdalla. Kauimmaisten kuvioiden vaakasuuntainen etäisyys on silloin 11 metriä ja jossa pystysuunnassa ylin kuvio sijaitsee 5,5 metrin korkeudella ja alin 1,5 metrin korkeudella. Kuvioita on maalausalueelta löytynyt harvakseltaan.

Ylimpänä sijaitsee joukko kuviokatkelmia, joista yksi esittänee venekuviota. Aivan punaväriläikän yläpuolella keskialueella on seuraava kuviokeskittymä. Ylinnä erottuu selkeästi ihmishahmo, joka on maalattu kuin sormella viivoja vetäen. Sen pää on tehty pyörittämällä maalia ympyräksi. Ihmisen lähellä on muita kuvioiden katkelmia, joista ei voi sanoa mitään. Keskittymän alareunalla on myös toinen ihmishahmo. Tämän pää on maalattu renkaaksi ja renkaan sisälle on vedetty pari jälkeä. Vartalon viivat eivät ole säilyneet ehjinä. Ihmisen vasemmalla puolella on eläinhahmo, joka katsoo vasemmalle. Se voi esittää hirveä.

Siirryttäessä tästä kohtaa muutama metri vasemmalle, löytyy uusi kuvioryhmä, jonka kuvioita ei pysty tunnistamaan. Äärimmäisenä vasemmalla, missä rantakaistale loppuu, löytyy vielä kaksi ehjää kuviota. Ne sijaitsevat korkealla kallioseinämässä. Vierekkäin on maalattu kaksi ihmishahmoa, jotka seisovat jalat suorina voimakkaassa haara-asennossa. Vasen hahmo on selvästi pitkäjalkaisempi kuin lyhyempi hahmo. Molemmilla on ympyräpäät ja kädet levittäytyvät sivuille kuin linnun kaarevat siivet.
## Lähteet
* 
*
* Muinaistaideyhdistys: Syrjäsalmi 
* Luukkonen, Ismo: Syrjäsalmi
* 
### Viitteet
Marco Minghetti

**Marco Minghetti** (8. marraskuuta 1818 Bologna, Kirkkovaltio – 10. joulukuuta 1886 Rooma) oli italialainen poliitikko, joka toimi Italian pääministerinä vuosina 1863–1864 ja 1873–1876.

## Elämäkerta

Minghetti opiskeli Bolognan yliopistossa, mutta omistautui pian sen jälkeen politiikalle. Hän toimitti Bolognassa *Il Feldineo* -nimistä maltillista liberaalia sanomalehteä ja kannatti poliittisia reformeja Kirkkovaltiossa. Minghetti valittiin vuoden 1847 lopussa Kirkkovaltion Consulta-neuvostoon ja maaliskuussa 1848 uudistusmielinen paavi Pius IX nimitti hänet yleisten töiden ministeriksi Giacomo Antonellin johtamaan hallitukseen. Minghetti erosi kuitenkin vielä samana vuonna ja liittyi esikuntaupseerina Sardinian kuningaskunnan armeijaan, joka taisteli Pohjois-Italiassa itävaltalaisia vastaan. Vuoden 1848 lopussa hän palasi Roomaan. Vallankumousliikehdinnän epäonnistuttua Italiassa Minghetti vietti seuraavat vuodet matkustelemalla sekä kirjoiittelemalla kansantaloudellisia tutkimuksia.

Vuonna 1859 Sardinian kuningaskunnan pääministeri Camillo Cavour nimitti Minghettin ulkoministeriönsä pääsihteeriksi. Hän toimi myös puhemiehenä Kirkkovaltiosta irtautuneen Romagnan maakunnan kansalliskokouksessa, joka päätti alueen yhdistämisestä Sardiniaan. Marraskuusta 1860 elokuuhun 1861 hän toimi Sardinian ja sen seuraajavaltioksi perustetun Italian kuningaskunnan sisäministerinä. Joulukuussa 1862 Minghetti nimitettiin valtiovarainministeriksi ja maaliskuussa 1863 hän seurasi Luigi Carlo Farinia pääministerinä. Minghetti teki 15. syyskuuta 1864 Ranskan keisari Napoleon III:n kanssa sopimuksen, jonka mukaan Ranska vetäisi miehitysjoukkonsa pois Roomasta vastineena Italian pääkaupungin siirtämiselle Torinosta Firenzeen. Koska sopimus merkitsi samalla luopumista vaatimuksista liittää Rooma yhdistyneeseen Italiaan, se herätti Italiassa voimakasta arvostelua. Lisäksi erityisesti torinolaiset olivat tyytymättömiä pääkaupungin aseman menetykseen. Seurauksena Minghetti joutui eroamaan vain viikkoa myöhemmin, 23. syyskuuta.

Minghetti toimi 1868–1869 Italian lähettiläänä Lontoossa ja toukokuusta marraskuuhun 1869 Italian maatalousministerinä. Kesällä 1873 hän palasi oikeistohallituksen pääministeriksi. Hän otti itselleen myös valtiovarainministerin salkun, ja onnistui siinä ominaisuudessa tasapainottamaan valtion budjettia. Minghettin toisen hallituksen horjuva sisäpolitiikka kuitenkin johti lopulta sen kaatumiseen maaliskuussa 1876 ja pääministeriksi tuli vasemmistolainen Agostino Depretis. Minghetti esiintyi tämän jälkeen vielä joidenkin vuosien ajan Italian oikeisto-opposition johtajana.

## Lähteet
Raffaele Cadorna

**Raffaele Cadorna** (9. helmikuuta 1815 – 6. helmikuuta 1897) oli italialainen kenraali, joka oli mukana Italian yhdistymiseen liittyneissä sodissa.

Cadorna osallistui Sardinian armeijan upseerina vuosien 1848–1849 sotaan Itävaltaa vastaan sekä 1855 Krimin sotaan. Vuoden 1859 sodan aikana hän palveli everstiluutnanttina Sardinian pääesikunnassa ja sai sodan jälkeen ylennyksen kenraaliksi. Vuonna 1861 Cadorna toimi Sisilian sotilaskäskynhaltijana. Vuoden 1866 sodassa hän oli kenraali Enrico Cialdinin alaisena. Cadorna komensi joukkoja, jotka valtasivat 20. syyskuuta 1870 Rooman ja saattoivat siten Italian yhdistymisen päätökseen. Hän toimi siirtymäajan Rooman sotilaskuvernöörinä.

Raffaele Cadornan veli oli poliitikko Carlo Cadorna. Ensimmäisessä maailmansodassa ansioitunut marsalkka Luigi Cadorna oli Raffaele Cadornan poika.

## Lähteet
Eeddspeaks

**Edvard Eerikki ”Eetu” Sandholm** (ent. **Pesonen**, s. 24. marraskuuta 1991 Tampere) on suomalainen tubettaja ja sosiaalisen median sisällöntuottaja. Sandholmin Youtube-kanavalla **Eeddspeaks** on lokakuussa 2024 yli 350&nbsp;000 tilaajaa. Hänellä on myös pelikanava nimeltään **Eeddplays**, jolla tilaajia on yli 241&nbsp;000, ja lisäksi koosteet livelähetysten kohokohdista kokoava **Ettun extrat** -kanava, jolla tilaajia on yli 30&nbsp;000.

## Ura
Sandholm (silloin Pesonen) aloitti vloggaamisen Youtubessa 4. helmikuuta 2012, ja hänen ensimmäisen vloginsa nimi oli ”täst tää nyt sitte lähtee, tai jotain”. Eeddspeaks voitti kaksi Tube Awards -palkintoa, jotka jaettiin Tubecon-tapahtumassa Hartwall Arenalla elokuussa 2014. Hän voitti sekä Vuoden action- että Vuoden pelaaja -palkinnot, joista jälkimmäisen hän voitti pelikanavallaan Eeddplays. Eetu Sandholm juonsi vuonna 2014 Suomen ensimmäistä Youtubeen tehtyä ohjelmasarjaa, *Tapaa X:ää* (jakson nimenä esimerkiksi ”Tapaa Mariieveronica!”). Splay Suomen tuottamaa sarjaa julkaistiin torstaisin kello 17 Splay Suomi -Youtube-kanavalla, ja sitä tehtiin muutaman kuukauden ajan. *Tapaa X* -ohjelmassa näytettiin Youtube-tähtien elämää, arkea ja kotipaikkakuntia.

Eetu Sandholm aloitti vuonna 2017 oman *Eeddcast*-podcastinsa, jossa hän keskustelee ajankohtaisista asioista tubettajien kanssa ja vuodesta 2019 lähtien myös itsenäisesti. Sen lisäksi hän on vuodesta 2019 tuottanut Suplaan *Mysteeritarinat*-podcastia. *Eeddcastin* jaksoja on katsottu parhaimmillaan viikossa 100&nbsp;000 kertaa. Sandholm julkaisi vuoden 2021 joulukuussa kirjan nimeltä *Mysteeritarinoiden parhaat.*

Sandholm tekee myös Ville Kankareen kanssa Youtube-sarjaa Nollakontsa, jossa videoilla ei ole minkäänkaista käsikirjoitusta. 13. joulukuuta 2024 he perustivat sarjalle kanavan Nollakontsa. Kanavalle tulee myös muita videoita.

Vuoden 2025 Tubeconissa hänet valittiin vuoden Twitch-vaikuttajaksi.

## Yksityiselämä
Sandholm asui elämänsä ensimmäiset vuodet (n. 1991-1997/1998) perheensä kanssa Tansaniassa. Sandholm opiskeli Vaskivuoren lukiossa medialinjalla. Sandholm oli syntymäsukunimeltään Pesonen, mutta hän otti 2020-luvun alkupuolella käyttöön äitinsä sukunimen Sandholm. Sandholm on "Elämäni pysäyttävin tapahtuma" -videolla kertonut olleensa paikalla Myyrmannin kauppakeskuksessa 11. lokakuuta 2002 suunnilleen niihin aikoihin, kun kyseisessä kauppakeskuksessa räjäytettiin kotitekoinen räjähde. Omien sanojensa mukaan Sandholm näki kyseiseen pommi-iskuun syyllistyneen Petri Gerdtin räjähdyspaikan lähettyvillä vain hetkiä ennen pommin räjähdystä.

## Palkinnot ja ehdokkuudet

## Lähteet

## Aiheesta muualla
* Eeddspeaksin Youtube-kanava
* 
*
Pellegrino Rossi

**Pellegrino Luigi Odoardo Rossi** (13. heinäkuuta 1787 Carrara – 15. marraskuuta 1848 Rooma) oli italialainen oikeusoppinut ja poliitikko, joka osallistui politiikkaan Sveitsissä, Ranskassa ja vallankumousvuonna 1848 lyhyen aikaa Kirkkovaltiossa.

Rossi toimi vuodesta 1812 rikosoikeuden professorina Bolognan yliopistossa. Tuettuaan Joachim Murat’ta ja ranskalaisia hän joutui vuonna 1815 pakenemaan Geneveen, jossa hän sai 1819 professorin viran ja toimi kantonin neuvoston jäsenenä. Vuonna 1832 hän esitti Sveitsin liittokokoukselle eli tagsatzungille perustuslakiesityksen, joka tunnetaan nimellä *Charte Rossi*, mutta se hylättiin. Sen jälkeen Rossi muutti Ranskaan ja sai Ranskan kansalaisuuden. Hän toimi vuodesta 1834 kansantaloustieteen professorina Collège de Francessa sekä valtio-opin professorina Pariisin École de droit’ssa. Rossi jätti professuurinsa saadessaan 1838 Ranskan päärin arvon ja kaksi vuotta myöhemmin hänestä tuli Ranskan valtioneuvoston jäsen. Hänet lähetettiin 1845 Ranskan lähettilääksi Roomaan ja korotettiin hieman myöhemmin ranskalaiseksi kreiviksi.

Rossi menetti asemansa ranskalaisena diplomaattina vuonna 1848 puhjenneen helmikuun vallankumouksen seurauksena, mutta paavi Pius IX kutsui hänet ministeriksi Kirkkovaltion hallitukseen. Syyskuussa 1848 hänestä tuli pääministeri. Hän yritti toteuttaa perustuslaillisia uudistuksia ja kannatti paavin johtamaa Italian valtioliittoa, mutta kohtasi kansalaisten tiukan vastarinnan. Hänet murhattiin 15. marraskuuta parlamentin istuntosalin portailla. Rossin murha käynnisti tapahtumasarjan, jonka seurauksena Roomassa puhkesi kansannousu, paavi Pius IX pakeni kaupungista ja kansalliskokous julisti Rooman helmikuussa 1849 Rooman tasavallaksi, joka jäi lyhytikäiseksi.

## Lähteet

## Aiheesta muualla
Benedetto Cairoli

**Benedetto Cairoli** (28. tammikuuta 1825 Pavia, Lombardia – 8. elokuuta 1889 Napoli) oli italialainen poliitikko, joka toimi Italian pääministerinä vuosina 1878 ja 1879–1881.

## Elämäkerta

Cairoli osallistui vallankumousvuoden 1848 aikana lombardialaisten opiskelijoiden protesteihin Itävaltaa vastaan. Hän kuului 1859–1860 Garibaldin vapaaehtoisiin ja haavoittui Palermon valtauksen yhteydessä. Hän oli vuosina 1860–1864 ja 1867–1870 Italian parlamentin edustajakamarissa Pavian edustajana ja kuului Garibaldin tavoin jyrkkään vasemmistoon. Cairoli valittiin maaliskuussa 1878 edustajakamarin puhemieheksi, mitä hän siirtyi pian pääministeriksi Agostino Depretisin tilalle ja otti samalla itselleen ulkoministerin salkun. Cairoli haavoittui Giovanni Passannanten kuningas Umberto I:tä vastaan tekemässä murhayrityksessä 17. marraskuuta 1878 Napolissa, kun hän yritti suojata kuningasta. Tämä lisäsi hänen suosiotaan, mutta hänen hallituksensa kuitenkin kaatui kuukautta myöhemmin hänen kilpailijoidensa muodostettua liittouman sitä vastaan.

Toisen kerran Cairoli toimi pääministerinä heinäkuusta 1879 toukokuuhun 1881. Hänen hallituksensa politiikka oli melko tehotonta ja sitä haittasi Italian vasemmiston eripuraisuus. Cairolin varsinaiseksi kompastuskiveksi muodostui ulkopolitiikka, jossa hänen syytettiin suhtautuvan liian luottavaisesti ja hyväuskoisesti muihin suurvaltoihin. Ranskan toukokuussa 1881 suorittama Tunisian miehitys ja sen pikaisesti sinetöinyt Bardon sopimus tuli Cairolille ikävänä yllätyksenä, sillä hän oli luottanut ranskalaisten lupauksiin. Tunisian yllättävä päätyminen Ranskan protektoraatiksi nostatti Italiassa niin suuren ärtymyksen, että se kaatoi Cairolin hallituksen ja katkaisi hänen poliittisen uransa.

## Lähteet
Antonio di Rudinì

**Antonio Starabba di Rudinì** (16. huhtikuuta 1839 Palermo, Sisilia – 7. elokuuta 1908 Rooma) oli italialainen markiisi ja poliitikko, joka toimi Italian pääministerinä vuosina 1891–1892 ja 1896–1898.

## Elämäkerta

Rudinì kuului vapaamieliseen sisilialaiseen aatelissukuun. Hän liittyi vuonna 1860 puhjenneeseen vallankumoukseen ja vuonna 1864 hänet nimitettiin Palermon pormestariksi. Hän kukisti vuonna 1866 kaupungissa puhjenneen separationistien ja vanhoillisten kapinan, jonka aikana hän oli viikon saarrettuna kaupungintaloon. Palkintona tästä hänet ylennettiin Palermon prefektiksi, ja hän sai tehtäväkseen taltuttaa maantierosvous läntisessä Sisiliassa. Rudinì toimi vuonna 1868 jonkin aikaa Napolin prefektinä ja 1869 Italian sisäministerinä. Sen jälkeen hänet valittiin parlamentin edustajainkamariin, jossa hän vähitellen kohosi yhdeksi jyrkän oikeiston johtajista. Osallistuttuaan Francesco Crispin hallituksen kaatamiseen Rudinì kohosi helmikuussa 1891 pääministeriksi, muodostaen monien yllätykseksi hallituksensa yhdessä vasemmiston kanssa. Hän toimi oman hallituksensa ulkoministerinä ja muun muassa uudisti kolmiliiton Saksan ja Itävallan kanssa. Hänen ensimmäinen hallituksensa joutui eroamaan toukokuussa 1892.

Rudinì tuli tosin kerran pääministeriksi maaliskuussa 1896, jälleen Crispin seuraajana, jonka hallitus oli kaatunut tällä kertaa italialaisten Etiopialle kärsimään kiusalliseen tappioon Aduan taistelussa. Rudinì solmi rauhan Etiopian kanssa ja tehdäkseen pesäeron aiempaan siirtomaavalloituspolitiikkaan hän myös luovutti Kassalan kaupungin briteille, mikä herätti tyytymättömyyttä Italiassa. Vuonna 1897 Rudinìn hallitus lakkautti joukon hallitusta vastustaneita opposition järjestöjä ja ammattiliittoja. Italian kaupungeissa puhjenneet mellakat ja sosiaaliset levottomuudet johtivat lopulta hallituksen eroon toukokuussa 1898. Sitä ennen hallitus oli yrittänyt rajoittaa kansalaisoikeuksia kuninkaallisilla määräyksillä ja Milanossa mellakoiden kukistaminen sotavoimin oli johtanut suureen verilöylyyn.

## Lähteet
Giovanni Lanza

**Giovanni Lanza** (15. helmikuuta 1810 Casale Monferrato, Piemonte – 9. maaliskuuta 1882 Rooma) oli italialainen poliitikko, joka toimi Italian pääministerinä vuosina 1869–1873.

## Elämäkerta

Lanza valmistui Torinon yliopistosta lääketieteen tohtoriksi ja toimi sen jälkeen lääkärinä ja maanviljelijänä kotiseudullaan Piemontessa. Vuonna 1848 hän liittyi vapaaehtoisena Itävaltaa vastaan sotineeseen Sardinian armeijaan, ja hänet valittiin myös edustajaksi Sardinian kuningaskunnan edustajakamariin. Hän vastusti vuoden 1849 rauhansopimusta Itävallan kanssa ja kohosi pian edustajakamarissa yhdeksi keskusta-vasemmiston johtajista. Lanza valittiin 1853 kamarin varapuhemieheksi, ja hänet nimitettiin 1855 opetusministeriksi sekä 1858 valtiovarainministeriksi Camillo Cavourin hallitukseen. Hän oli myös useissa myöhemmissä hallituksissa jossain edellämainituista tehtävistä sekä puhemiehenä edustajakamarissa, joka julisti maaliskuussa 1861 Italian kuningaskunnan perustetuksi.

Yhdistyneessä Italiassa Lanza toimi 1864–1865 Alfonso La Marmoran hallituksen sisäministerinä, missä ominaisuudessa hän muun muassa hoiti pääkaupungin siirtämisen Torinosta Firenzeen. Sen jälkeen hän toimi uudelleen edustajainkamarin puhemiehenä. Pääministeriksi hän kohosi 14. joulukuuta 1869 ja otti samalla itselleen myös sisäministerin salkun. Lanzan pääministerikauden merkittävin tapahtuma oli Rooman valtaaminen 20. syyskuuta 1870 ja pääkaupungin siirtäminen sinne seuraavana vuonna, minkä katsottiin saattaneen Italian yhdistymisen päätökseen. Lanza auttoi myös kokoamaan Italian keskusta-vasemmistoa ja oli laajalti kunnioitettu. Hänen hallituksensa kuitenkin kaatui heinäkuussa 1873 oikeiston ja radikaalin vasemmiston yhteiseen epäluottamuslauseeseen.

## Lähteet
Terhi Vedenkivi

**Terhi Vedenkivi** (s. 9. tammikuuta 1956) on Kangasalla asuva runoilija ja kirjailija. Hän opiskeli luovaa kirjoittamista Viita-akatemiassa vuosina 1993-1996. Vedenkivi palkittiin useita kertoja Pirkanmaan kirjoituskilpailussa, jonka runoussarjan hän voitti vuonna 1999. 

Hänen esikoisrunoteoksensa *Hatullinen tuulta* julkaistiin vuonna 2006. Sen jälkeen Vedenkiveltä on ilmestynyt kaksi muuta runokokoelmaa, joista viimeisin on vuonna 2013 julkaistu *Parhaat paratiisit*. Hänen toinen runokokoelmansa *Kolmas korva* palkittiin Tampereen kaupungin luovan kirjallisen työn palkinnolla vuonna 2010

Terhi Vedenkivi on ollut Pirkkalaiskirjailijoiden jäsen vuodesta 2006 lähtien.

## Runoteokset
**Parhaat paratiisit* (Sanasato 2013) 
**Kolmas  korva* (Sanasato 2009) 
**Hatullinen tuulta* (Sanasato 2006) 

## Lähteet

## Aiheesta muualla
*Terhi Vedenkiven kotisivut
Curtis McElhinney

**Robert Curtis McElhinney**  (s. 23. toukokuuta 1983 London, Ontario) on kanadalainen uransa päättänyt jääkiekkomaalivahti. McElhinney pelasi 13 kautta NHL-liigassa vuosina 2007–2021. Hän voitti urallaan kahdesti Stanley Cupin.

## Peliura

McElhinney pelasi neljä vuotta Colorado Collegen yliopistossa. Hänet valittiin WCHA:n tähdistöjoukkueeseen vuosina 2003 ja 2005. Calgary Flames varasi hänet vuoden 2002 varaustilaisuudessa.

McElhinney teki NHL-debyyttinsä 22. lokakuuta 2007 San Jose Sharksia vastaan. Hän pelasi kaudella 2007–2008 viisi peliä NHL:ssä. Seuraavan kauden 2008–2009 hän vietti kokonaan Calgary Flamesin varamaalivahtina. Calgary teki sopimuksen McElhinneyn kanssa kaudeksi, mutta kauppasi hänet kesken kauden Anaheim Ducksiin vaihdossa Vesa Toskalaan 3. maaliskuuta 2010.

Anaheim kauppasi McElhinneyn Tampa Bay Lightningiin 24. helmikuuta 2011, jossa hän vietti neljä päivää, kun Ottawa Senators otti McElhinneyn Tampa Bayn vapaiden pelaajien waivers-listalta 28. helmikuuta.

Phoenix Coyotes teki McElhinneyn kanssa vuoden sopimuksen 4. heinäkuuta 2011. Hänet kaupattiin 22. helmikuuta 2012 Columbus Blue Jacketsiin vaihdossa Antoine Vermetteen. McElhinneyn lisäksi Columbus sai kaksi varausta, toisen kierroksen varauksen vuoden 2012 varaustilaisuuteen sekä ehdollisen varauksen vuoden 2013 varaustilaisuuteen.

Kauden 2012–2013 McElhinney vietti lähinnä Columbuksen yhteistyöjoukkueessa Springfield Falconsissa. Kaudeksi 2013–2014 hän nousi Columbukseen kakkosmaalivahdiksi hallitsevan Vezina-voittajan Sergei Bobrovskin ollessa ykkösmaalivahti.

McElhinney siirtyi Columbuksesta Toronto Maple Leafsiin vapaiden pelaajien listan kautta kaudella 2016–2017. Hän pelasi kaksi kautta Toronton varamaalivahtina. Kauden 2018–2019 alla McElhinney päätyi taas vapaiden pelaajien listalle, josta Carolina Hurricanes valitsi hänet. McElhinney jakoi peliajan kaudella Petr Mrázekin kanssa.

Kesällä 2019 McElhinney teki kaksivuotisen pelaajasopimuksen Tampa Bay Lightningin kanssa. Hän sai hieman peliaikaa Andrei Vasilevskin varamiehenä. Tampa Bay voitti tuona aikana Stanley Cupin kahdesti. Kauden 2020–2021 jälkeen McElhinney ilmoitti lopettavansa pelaajauransa.

## Perhe
McElhinneyllä on vaimo Ashleigh ja lapsi Trenton (s. 2009). Lisäksi hänellä on nuorempi sisko, Alana, joka myös pelaa jääkiekkoa maalivahtina.

## Lähteet